## La Generalitat obri el termini per a la classificació de les àrees industrials de la Comunitat Valenciana

*** Ajuntaments i entitats de gestió i modernització podran sol·licitar o modificar la categorització de les àrees industrials fins al 9 de gener de 2026
* Esta classificació reforça la qualitat dels parcs industrials i reconeix el compromís dels municipis per la seua millora contínua**

La Conselleria d’Indústria, Turisme, Innovació i Comerç ha obert el termini perquè els ajuntaments i entitats de gestió i modernització de la Comunitat Valenciana, EGM, puguen sol·licitar la classificació de les seues àrees industrials.

Les peticions han de presentar-se de manera telemàtica a través d’Ivace+i, en el formulari habilitat en este [enllaç](https://www.ivace.es/index.php/val/ajudes/modernitzacio-poligons/altres-mesures-de-suport/57028-classificacio-i-categoritzacio-de-les-arees-industrials-de-la-comunitat-valenciana2025), i el termini conclou el 9 de gener de 2026.

Tal com publica el *Diari Oficial de la Generalitat Valenciana*, [DOGV](https://dogv.gva.es/va/resultat-dogv?signatura=2025/47185), les sol·licituds es podran referir tant a la classificació de noves àrees industrials, en consolidades o avançades, així com a la modificació de la categorització obtinguda en processos anteriorment.

En el cas dels espais empresarials que ja van ser classificats en el procés anterior conservaran la seua categorització actual, llevat que es presente una sol·licitud de modificació per part de l’ajuntament o de l’EGM corresponent.

En este sentit, el personal tècnic de la Conselleria d’Indústria podrà fer verificacions *in situ* per a comprovar la vigència de les condicions i servicis existents en estes àrees.

La consellera d’Indústria, Turisme, Innovació i Comerç, Marián Cano, ha subratllat que esta classificació “realça la qualitat i el nivell de prestació de servicis dels nostres parcs empresarials, a més d’impulsar la seua millora contínua com a espais fonamentals per al desenrotllament econòmic, la generació d’ocupació i la captació de noves inversions”.

Cano ha afegit que “es tracta d’una ferramenta essencial per a reforçar la competitivitat de les àrees industrials, impulsar la seua consolidació com a entorns empresarials moderns i reconéixer el compromís dels municipis que han treballat per a actualitzar-los i millorar-los”.

**Requisits de classificació**

Esta classificació és un dels aspectes que arreplega la Llei d’àrees industrials (articles 34 i 37), que establix les categories de bàsica, consolidada i avançada atenent les seues dotacions i als servicis que oferixen.

Tal com arreplega la normativa, es categoritzaran com a bàsiques les àrees que complixen amb els requisits i servicis bàsics que establisquen el planejament i la normativa urbanística i local aplicable per a l’ús industrial.

Així mateix, es classificaran com a àrees industrials consolidades les bàsiques que hagen constituït una EGM o disposen d’una entitat de conservació urbanística i que tinguen les dotacions següents: instal·lacions contra incendis amb nombre suficient de boques d’aigua, accessos, vials i rotondes àmplies, disponibilitat de subministrament elèctric en baixa i en alta tensió igual o superior a 20 kV, pla de mobilitat sostenible implantat i xarxes de telecomunicacions de banda ampla.

A més, hauran de disposar de manera addicional de dos o més d’una sèrie de dotacions entre les quals es troben la xarxa separada d’aigües pluvials i residuals, sistema propi de vigilància i seguretat i pla de seguretat i emergència implantat.

El procediment preveu també la classificació de les àrees avançades que hauran de complir tots els requisits establits per a ser consolidades i incloure 9 de les 19 dotacions addicionals recollides en l’article 33 de la normativa.

Entre estes destaquen, entre altres, les zones senyalitzades per a aparcament de camions, transport públic per a accedir a l’àrea industrial i sistema de recollida d’aigües pluvials.

Cal recordar que actualment la Comunitat Valenciana compta amb un total de 292 àrees industrials bàsiques i 6 avançades que corresponen a Las Atalayas d’Alacant, Cotes Baixes d’Alcoy, Cotes d’Algemesí, Parc Industrial Juan Carlos I d’Almussafes, i Fuente del Jarro i València Parc Tecnològic de Paterna.

Fecha: 09/12/2025